Zlatý fond SME

Klasické diela nielen slovenskej literatúry na

zlatyfond.sme.sk

Dva buchy a tri šuchy

(ukážka)

Juraj Palkovič

Objavte úžasný svet slovenských a českých ekníh s aplikáciou

Knihy v slovenčine a češtine

Copyright © 2007 Petit Press

Copyright ePub version © 2014 iAdverti

Copyright © 2007 Zlatý fond denníka SME

All rights reserved.

Ďakujeme digitalizátorom: Viera Studeničová, Peter Krško, Miriama Mládková, Michal Garaj

Tento súbor podlieha licencii \'Creative Commons Attribution-NonCommercial-NoDerivs 2.5 License\'. Viac informácii na http://zlatyfond.sme.sk/dokument/autorske-prava/

ISBN-978-80-559-0018-6

Pôvodná publikácia

Juraj Palkovič. Dva buchy a tri šuchy. Združenie divadelných ochotníkov Slovenska. Martin 1994. Martin Jančuška upravil podľa pôvodného textu z roku 1800. Marián Mikola, zodpovedný redaktor. Stanislav Chren, redaktor .Eva Drobková, jazyková redaktorka.

Osoby

Hladovícius, skrachovaný exnotár

Martin Surovec, bača

Jano Uchyc, roľník

Ondro Poprac, svedok

Gregor Utekaj, svedok

Kapusta, hajdúch

Fogaraši, richtár

Izba u richtára Fogarašiho.

Po roztvorení opony scéna prázdna.

Dva buchy a tri šuchy

Komédia v jednom dejstve

Počuť krik z ulice. Krik sa zosilňuje. Počuť tento rozhovor:

UCHYC: Pusť ma, i ja ťa pustím!

SUROVEC: Skap mi v rukách, tisíc hrmených!

HLADOVÍCIUS: Preboha, pusť ho! Poprac, Utekaj, roztrhnite ich! (Hlasy ľudí, krik, zhíknutie, smiech ľudí.) Ha, perversa tua mater, neznajboh! Poďte na mestský dom, zločinci!

SUROVEC: Ja idem. Kde mi vatrál? Nebojím sa ja ani richtára, ani čerta, ani diabla z pekla!

HLADOVÍCIUS: (Vo dverách.) Palice nechajte von!

KAPUSTA: (Chce vziať vatrál Surovcovi.)

SUROVEC: Veru si ja vatrál nedám vziať!

KAPUSTA: Neboj sa, veď ti tu neskape na mestskom dome!

SUROVEC: (Trochu rozmýšľa, potom.) No, odlož! Ale mi ho dobre skry! Nikomu nedaj!

KAPUSTA: (Vynáša vatrál.)

HLADOVÍCIUS: (Podnapitý, hovorí k sebe.) Múdro to tí mestskí páni urobili. Postavili mestský dom blízko krčmy, aby takýchto zločincov, čo sa v krčme opijú a pobijú, hneď potrestali. Býval som ja tu pánom, kým ma odtiaľto nevyhodili.

KAPUSTA: Tak už ticho! Zavolám richtára! Posadajte si! (Odíde vpravo.)

SVEDKOVIA: Nemali by sme si hádam prsty medzi dvere klásť. (Chcú vstať a odísť.)

HLADOVÍCIUS: Len ostaňte, veď aj vás tento pes valaský postrčal.

SUROVEC: (Strmo vstane proti Hladovíciusovi. Ten sa uhne. Vtom vchádza richtár. Za ním ide Kapusta. Kapusta si stane pred prostredné dvere.)

HLADOVÍCIUS: (Veľmi úslužne.) Humillimus, servus! Ponížený sluha! Vašej milosti na službu! - Deprecor, quod ausim cum istis hominibus. (Vyslov: deprekor kvod auzim kum istis hominibus.)

SUROVEC: (Skočí mu do reči.) Ej, nieže po latinsky, či nemecky, ale po slovensky. Nech aj ja počujem, čo vy tu hovoríte.

FOGARAŠI: Mlč! Nech tento prv povie svoje. (Ukazuje na Hladovícia.)

SUROVEC: A ak o mne vraví? Veď ja mu nerozumiem.

FOGARAŠI: Hovorím ti, mlč!

SUROVEC: (K sebe potichu - zazrie na Hladovícia.) Ten ožran! Počkaj!

HLADOVÍCIUS: Poviem teda po slovensky, a to krátko. Títo ľudia sa ožrali tu dolu v krčme a potom sa, prepytujem, ako psy ruvali a bili. Teraz sa chcú pomeriť a dostať satisfakciu.

FOGARAŠI: A vy ste vari svedok, či čo?

HLADOVÍCIUS: Áno, na službu, ja som svedok. Sám som ich od ďalšej bitky zdržiaval a naviedol, aby predstúpili pred vrchnosť. Kto je vinný, nech je potrestaný podľa práva a spravodlivosti.

FOGARAŠI: Dobre. Najprv mi povedzte, ako sa voláte. Ako sa ty voláš?

SUROVEC: Martin.

FOGARAŠI: Ale inakšie.

SUROVEC: Bača Martin.

FOGARAŠI: Ale prímenie aké máš?

SUROVEC: Hm, nuž bača Martin. Tak ma každý volá.

UCHYC: Ba veru ťa inak volajú: Surovec Martin - veď ti tak otca zvali. Veď dobre viem, keď ti ho na šibenicu viedli.

SUROVEC: No, nedbám. Čo ja viem, ako mi otca volali?

FOGARAŠI: (K Uchycovi.) A ty ako sa voláš?

UCHYC: Uchyc Jano.

FOGARAŠI: (K Popracovi.) A ty?

POPRAC: Poprac Ondro.

FOGARAŠI: (K Utekajovi.) A ty?

UTEKAJ: Utekaj Gregor.